आज 18 भारतीय, 53 विदेशी क्रिकेटरों की नीलामी  
फ्रेंचाइजियों के पास 1.95 करोड़ डॉलर बचे हैं, जिसमें उन्हें नीलामी में खिलाड़ियों को खरीदने के अलावा नीलामी के बाहर भारतीय खिलाड़ियों को भी खरीदना है।
इंडियन प्रीमियर लीग के खिलाड़ियों की नीलामी के दूसरे दिन 18 भारतीय और 53 विदेशी खिलाड़ियों की बोली लगेगी। दूसरे दिन के लिए फ्रेंचाइजियों के पास अब भी 1 करोड़ 95 लाख डॉलर बचे हैं, जिसमें उन्हें नीलामी में खिलाड़ियों को खरीदने के अलावा नीलामी के बाहर भारतीय खिलाड़ियों को भी खरीदना है।  बीसीसीआई के बयान के मुताबिक अगर सभी फ्रेंचाइजियां विदेशी खिलाड़ियों का अपना पूरा कोटा खरीदती हैं, तो अधिकतम 71 खिलाड़ी दूसरे दौर की बोली के दौरान बिक्री के लिए उपलब्ध होंगे।  पांच फ्रेंचाइजियों के 12 खिलाड़ियों को अपने साथ बरकरार रखने के बाद नीलामी की शुरुआत में 10 फ्रेंचाइजियों के पास 7 करोड़ 23 लाख डॉलर की राशि थी। नीलामी के पहले दिन 72 खिलाड़ी 5 करोड़ 28 लाख डॉलर में बिके, जिसमें 30 भारतीय और 42 विदेशी खिलाड़ी शामिल हैं।